Resident Evil (kompiuterinis žaidimas)
Resident Evil (liet. Absoliutus blogis), Japonijoje žinomas kaip Biohazard (jap. バイオハザード = Baiohazādo) – siaubo mokslinės fantastikos kompiuterinis žaidimas, kurį sukūrė ir išleido japonų kompanija „Capcom“ 1996 m. „Sony PlayStation“ žaidimų kompiuteriui. Tai pirmasis labai ilgos (daugiau nei penkiolikos dalių ir išvestinių istorijų) „Resident Evil“ serijos epizodas, susilaukęs didelio žaidėjų dėmesio. Praėjus septyneriems metams, atsiradus galingesnei įrangai, buvo nuspręsta šią dalį perkurti šeštos kartos konsolei „Nintendo Gamecube“, o dešimtojo gimtadienio proga – „Nintendo DS“. Ši dalis dažnai pristatoma kaip „išlikimo siaubo“ (angl. survival horror) žanro etalonas, nes joje ši sąvoka pirmą kartą pavartota. „Resident Evil“ yra vienas populiariausių „Resident Evil“ franšizės žaidimų, parduotas 5,05 mln. kopijų tiražu „PlayStation“ konsolei, iš viso − 6,64 mln. kopijų. Metacritic suvestinės duomenimis, vidutiniškai žaidimas kritikų įvertintas 91 balu iš 100 „PlayStation“ konsolei. Pirmajai versijai muziką sukūrė Makoto Tomozava (友澤眞), Akaris Kaida (海田明里) ir Masamis Ueda (上田正美). Visų dalių prodiuseris yra Šindžis Mikamis (三上真司). 2014−2015 m. „Resident Evil“ perleistas naujesnės kartos žaidimų platformoms.